### | | | | --- | --- | | | | | --- | | **Byråd** 27. november 2018 Sagsnr. 710-2018-931 Dok.nr. 710-2018-432111 Berta Thorsen | | 187.                Tillægsbevilling til renovering og udvidelse af parkeringsareal i Søften Erhverv - Åbent

###

|  |  |
| --- | --- |
| Tidl. politisk behandling | BY, 20.03.18, pkt. 51 |
| Forventet sagsgang | TM-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til forslag om en
tillægsbevilling på 0,75 mio. kr. til renovering og udvidelse af
parkeringsareal i Søften Erhverv.

Byrådet har 20. marts 2018 givet anlægsbevilling på 2,2
mio. kr. til projektet, som indeholder etablering af fast belægning,
afvandingssystem, olieudskiller, toiletfaciliteter og etablering af flere
affaldskurve.

Efter gennemførsel af detailprojektering og indhentning af
tilbud på de enkelte entrepriser, er det ikke muligt at gennemføre projektet
inden for den afsatte budgetramme.

Det opdaterede overslag over projektets forventede udgifter
viser et samlet investeringsbehov på 2,95 mio. kr.

Såfremt der gives tillægsbevilling til projektet, vil det
færdige anlæg kunne ibrugtages medio april 2019.

**VURDERING**

Teknik og Kultur har vurderet mulighederne for at foretage
projekttilpasninger for at kunne gennemføre anlægget inden for den afsatte
budgetramme.

Det vurderes, at en tilpasning af projektet, så udgifterne
holdes inden for anlægsbevillingen, vil resultere i et væsentligt reduceret
parkeringsareal, såfremt forudsætningen om etablering af belysning og
toiletfaciliteter skal opfyldes.

Indhentning af tilbud på etablering af belægning og
jordarbejde har vist at udgifterne hertil er større end først antaget i
anlægsoverslaget. Samtidig har detailprojekteringen vist, at det eksisterende
grusbelagte areal ikke kan genanvendes til parkeringsareal i samme grad som
først antaget. Det betyder, at projektet kun indebærer en mindre udvidelse af
det samlede parkeringsareal.

Projekteringen har også vist, at etablering af fast
belægning med opmærkede båse vil give en bedre udnyttelse af arealet. Det
indebærer en miljømæssig gevinst, da risikoen for nedsivning i forbindelse med
eventuelle oliespild reduceres.

**ØKONOMI**

I forbindelse med byrådets tidligere behandling af sagen
var de skønnede udgifter fordelt som følger:

|  |  |
| --- | --- |
| **Aktivitet** | **Beløb kr.** |
| Belægninger og jord | 1.550.000 kr. |
| Toiletfaciliteter | 125.000 kr. |
| Belysning | 100.000 kr. |
| Olieudskiller | 100.000 kr. |
| Afvanding | 325.000 kr. |
| **I alt** | **2.200.000 kr.** |

Det opdaterede overslag over forventede udgifter fordeler sig
således:

|  |  |
| --- | --- |
| **Aktivitet** | **Beløb kr.** |
| Belægninger og jord | 1.700.000 kr. |
| Toiletfaciliteter | 200.000 kr. |
| Belysning | 120.000 kr. |
| Olieudskiller | 100.000 kr. |
| Tilslutningsafgifter | 235.000 kr. |
| Landinspektørudgifter | 40.000 kr. |
| Tilsyn og byggeledelse | 60.000 kr. |
| Beplantning og affaldskurve | 50.000 kr. |
| Afvanding | 220.000 kr. |
| Uforudsete udgifter | 225.000 kr. |
| **I alt** | **2.950.000 kr.** |

Det bemærkes, at tilslutningsafgifterne fordeler sig med
170.000 kr. til Favrskov Forsyning og 65.000 kr. til el og vand. Landinspektørudgifterne
indeholder udstykning af arealet i tre særskilte matrikler, hvilket er en
forudsætning for de angivne tilslutningsafgifter. Det er ligeledes forudsat, at
der dispenseres fra lokalplanens bestemmelser vedrørende minimum grundstørrelser.
Såfremt der ikke gennemføres en udstykning af arealet, vil den samlede
tilslutningsafgift til Favrskov Forsyning udgøre 550.000 kr., hvilket vil øge
investeringsbehovet med 340.000 kr. Landinspektørudgifterne vil i givet fald
bortfalde.

Den fremtidige drift af arealet forventes at kunne udføres
inden for den allerede godkendte budgetramme på 30.000 kr. pr. år.

Tillægsbevillingen til anlægsarbejdet foreslås finansieret
af kassebeholdningen.

**INDDRAGELSE**

Virksomhederne i lokalområdet har tidligere været inddraget
i forhold til ønsker vedrørende faciliteter på parkeringspladsen.

I forbindelse med opstart af anlægsarbejdet vil
virksomhederne i området blive orienteret om tidsplanen samt relevante
trafikale forhold, som anlægsarbejdet betyder for virksomhederne.

**INDSTILLING**

Direktøren for Teknik og Kultur indstiller til Byrådet:

1. At der gives en tillægsbevilling på
0,75 mio. kr. til renovering og udvidelse af parkeringsareal i Søften Erhverv,
finansieret af kassebeholdningen.

**BESLUTNING**

***Teknik- og Miljøudvalget, 8. november 2018:***

Fraværende:Ingen

Indstilles godkendt.

***Økonomiudvalget, 20. november 2018:***

Fraværende:Emilie Schou

Indstilles godkendt.

**Bilag**

|  |  |
| --- | --- |
| Kortbilag - Parkeringsareal | 710-2018-403397 |